**NARAVOSLOVNI DAN - ŽIVA BITJA TRAVNIKA**

**VODILO ZA UČITELJE**

**Naravoslovni dan:** ŽIVA BITJA TRAVNIKA

**Predmet:** Naravoslovje in tehnika

**Starost učencev:** 4. razred

**Trajanje:** 5 PU

**Opis in namen**

Učenci samostojno raziskujejo travnik ter živa bitja na njem. Najprimernejša letna časa sta pomlad ter poletje. Dejavnosti so deljene na dva dela:

1. **Delo na terenu** (priprava, opazovanje, iskanje, risanje, delanje zabeležk, fotografiranje,…)
2. **Delo doma (**učenje ob gradivu s fotografijami in opisi,učenje s pomočjo spletnih strani,…)

**Operativni cilji za 4. r,** naravoslovje in tehnika:

Učenec:

* dokaže, da so čutila sprejemniki podatkov in da omogočajo razlikovanje zunanjih dražljajev po vrsti in količini- ČLOVEK,
* razloži zunanjo zgradbo rastlin- ŽIVA BITJA
* razlikuje med rastlinami s cvetovi in rastlinami brez cvetov- ŽIVA BITJA
* razloži zunanjo zgradbo živali - ŽIVA BITJA,
* razlikuje med nevretenčarji (polži, školjke, žuželke, pajki, kolobarniki) in vretenčarji (ribe, dvoživke, plazilci, ptiči in sesalci) – ŽIVA BITJA,
* prepozna najpogostejše vrste rastlin, živali in gliv v neposrednem okolju- ŽIVA BITJA
* bere načrt in ga udejanji-SPREMINJANJE LASTNOSTI SNOVI.

**Oblike dela:** individualna

**Metode dela:** raziskovalno delo, metoda dela s tekstom, metoda opazovanja, metoda povezovanja, terensko delo, praktično delo, metoda dela z IKT (mobilni telefon, računalnik).

**Medpredmetne povezave:**

Pri izpeljavi naravoslovnega dne Živa bitja travnika se naravoslovni cilji in dejavnosti povezujejo z drugimi predmeti:

* z matematiko (merjenje, izbira primernega merilnega instrumenta, uporaba merskih enot),
* s slovenščino (delo z besedili, pisanje pesmi, pridobivanje informacij preko digitalne tehnologije ter ustrezna uporaba le-te),
* s športom ( ples ob pesmi, sprehod v naravo, gibanje na svežem zraku),
* z likovno umetnostjo (risanje po opazovanju, ustvarjanje travnika),
* z glasbenim poukom (poslušanje pesmi, petje).

Učenec ob zaključku posreduje učitelju:

1. **naloga: ZAČUTI TRAVNIK**

- fotografijo odgovorov v zvezku ;

**2. naloga: KOLIKO RASTLIN Z ENAKO OBLIKO IN BARVO CVETA JE NA 1 KVADRATNEM METRU TRAVNIKA?**

- fotografija izpolnjene tabele 1,

- fotografija odgovora na vprašanje o pestrosti travnika;

**3. naloga: KAKŠNE SO RASTLINE TRAVNIKA?**

- fotografije 4 skic izbranih rastlin z ustreznim opisom (osnovni deli rastlin, število cvetov, barva cvetov, velikost rastlin,

- fotografija utemeljenega odgovora na vprašanje: Ali lahko narišeš korenine?,

- odlično bi bilo, če rastline poimenujejo (na to vpliva, če imajo literaturo oz. IKT tehnologijo);

**4. naloga: KAKŠNE SO ŽIVALI TRAVNIKA?**

- fotografije skic najdenih živali z ustreznim opisom (število nog, uvrstitev živali v skupino glede na število nog, barva živali),

- odlično bi bilo, če živali poimenujejo (na to vpliva, če imajo na razpolago ustrezno literaturo oz. IKT tehnologijo);

**5. naloga: IZMISLI SI PESEM O TRAVNIKU**

- fotografija ustvarjene pesmi;

**6. naloga: NASTAVI PAST ZA TRAVNIŠKE ŽIVALI?**

- fotografija nastavljene pasti,

- fotografija izpolnjene tabele 2;

 **DODATNI NALOGI:** sta za učence, ki želijo narediti še več.

**Viri:**

* učni načrti za OŠ,
* spletni viri (spletni viri in fotografije so last avtorjev, moja naloga je bila le v zbiranju in urejanju materiala za pripravo naravoslovne dejavnosti v šolske namene).
* Katalinič, D.,2009. Priročnik za nabiranje in prepariranje rastlin. Murska Sobota: Pomurska založba d.d.

**Zagotavljanje varnosti**

Pri delu na terenu je priporočljivo spremstvo staršev ali drugih družinskih članov.

Delo naravoslovnega dne, ki se izvaja doma, lahko učenec naredi popolnoma samostojno (lahko mu priskočijo na pomoč družinski člani).

**Če je učenec poslal vse zgoraj naštete fotografije, je vse aktivnosti opravil**.